**वित्तीय हस्तान्तरणका विषयमा बरोबर सोधिने प्रश्नहरु**

**(Frequent Ask Questions: FAQ)**

**कर्णाली प्रदेश सरकारको वित्तीय हस्तान्तरण (समपूरक र विशेष अनुदान) सम्बन्धी जानकारी**

**प्रदेश सरकार**

**आर्थिक मामिला तथा योजना मन्त्रालय**

**कर्णाली प्रदेश**

**वीरेन्द्रनगर, सुर्खेत**

विषयसूचि

[१) वित्तीय हस्तान्तरण भन्नाले केलाई जनाउँछ? 3](#_Toc534380138)

[२) समपूरक अनुदान भन्नाले केलाई जनाउँछ? 4](#_Toc534380139)

[३) विशेष अनुदान भन्नाले केलाई जनाउँछ? 4](#_Toc534380140)

[४) स्थानीय तहलाई कुन कुन क्षेत्रमा समपूरक अनुदान प्रदान गर्न सकिन्छ? 4](#_Toc534380141)

[५) स्थानीय तहलाई कुन कुन क्षेत्रमा विशेष अनुदान प्रदान गर्न सकिन्छ? 5](#_Toc534380142)

[६) स्थानीय तहले कर्णाली प्रदेश सरकारसँग समपूरक र विशेष अनुदान माग गर्ने विधि र तरिकाहरु के के हुन्? 6](#_Toc534380143)

[७) स्थानीय तहले कर्णाली प्रदेश सरकारसँग समपूरक र विशेष अनुदानका लागि प्रस्ताव पेश गर्दा कुन कुन कागजात संलग्न गर्नुपर्छ? 6](#_Toc534380144)

[८) कर्णाली प्रदेश सरकारबाट समपूरक र विशेष अनुदान प्रदान गर्ने योजना छनौटका आधारहरु के के हुन्? 7](#_Toc534380145)

[९) योजना छनौट गर्दा कुन कुन पक्षको विश्लेषण गरिन्छ? 7](#_Toc534380146)

[१०) कस्तो कस्तो योजना तथा कार्यक्रममा समपूरक र विशेष अनुदान प्रदान गरिदैन? 7](#_Toc534380147)

[११) समपूरक र विशेष अनुदान रकम भुक्तानीका शर्तहरु के के हुन्? 8](#_Toc534380148)

[१२) अनुदान रकम खर्च गर्ने विधि र प्रक्रिया के के छन्? 8](#_Toc534380149)

[१२) अनुदानबाट सञ्चालित आयोजना तोकिएको समयावधि भित्र सम्पन्न नभएमा के हुन्छ? 9](#_Toc534380150)

[१३) योजना कार्यान्वयन गर्दा ध्यान दिनुपर्ने कुराहरु के के हुन्? 9](#_Toc534380151)

[१४) कर्णाली प्रदेश सरकारले प्रदान गर्ने समपूरक र विशेष अनुदानका योजनाको अनुगमन सम्बन्धी व्यवस्था के कस्तो रहेको छ? 10](#_Toc534380152)

[१५) प्रगति प्रतिवेदन गर्नुपर्ने प्रावधान कस्तो रहेको छ? 10](#_Toc534380153)

[१६) कस्तो कस्तो अवस्थामा विशेष अनुदान रोक्का हुन सक्छ? 10](#_Toc534380154)

[१७) कुन अवस्थामा रोक्का राखेको रकम फुकुवा हुन सक्छ? 10](#_Toc534380155)

**वित्तीय हस्तान्तरणका विषयमा बरोबर सोधिने प्रश्नहरु (Frequent Ask Questions: FAQ)**

**कर्णाली प्रदेश सरकारको वित्तीय हस्तान्तरण (समपूरक र विशेष अनुदान) सम्बन्धी जानकारी**

# १) वित्तीय हस्तान्तरण भन्नाले केलाई जनाउँछ?

* हाम्रो देशको संघीय शासन प्रणालीमा संघ, प्रदेश र स्थानीय तह गरी तीन तहको सरकार रहने संवैधानिक व्यवस्था रहेको छ । यस अनुरुप संघीय सरकार १, प्रदेश सरकार ७ र स्थानीय तह ७५३ गरी जम्मा ७६१ शासकीय ईकाइहरु रहेका छन् ।
* मुलुकमा वित्तीय संघीयता कार्यान्वयनका लागि संवैधानिक तथा कानुनी व्यवस्था अनुरुप शासकीय ईकाइहरु पारस्परिक रुपमा सहयोगी र परिपूरक बन्नु पर्ने हुन्छ । मुलुकको आर्थिक प्रणाली मजबुत बनाउन पारस्परिक सहयोग गर्नु पर्दा एउटै मात्र सरकार रहँदा बजेट अख्तियारीबाट समग्र कार्य सम्पादन गर्न सकिन्छ तर धेरै सरकार भएको अवस्थामा एक सरकारबाट अर्को सरकारमा अख्तियारी प्रदान गर्दा मातहत जस्तो हुने हुँदा यस सिद्धान्तको पालना गर्न अख्तियारी प्रदान नगरी अनुदानको माध्यमबाट रकम हस्तान्तरण गर्नु पर्ने हुन्छ ।
* बजेट अख्तियारी प्राप्त गर्ने कार्यालय अख्तियारी प्रदान गर्नेको निर्देशनमा रहनु पर्ने, लेखा परीक्षण गराउने, प्रतिवेदन गर्ने, अख्तियारी प्रदान गर्ने अधिकारीले सोधेका प्रश्नको जवाफ दिने तथा बेरुजु संपरीक्षण गर्ने कार्य लेखा उत्तरदायी अधिकृत (अख्तियारी प्रदान गर्ने सचिव) प्रति जवाफदेही रहनु पर्छ ।
* एक सरकारले अर्को सरकारलाई अख्तियारी प्रदान गर्न नमिल्ने हुँदा यो कार्य अनुदान रकम हस्तान्तरणका माध्यमबाट मात्र सम्पन्न गर्ने गरिन्छ । यसरी संविधान र प्रचलित कानुन बमोजिम विभिन्न अनुदानका माध्यमबाट एक सरकारले अर्को सरकारलाई रकम प्रदान गर्ने विधि नै वित्तीय हस्तान्तरण हो ।
* वित्तीय हस्तान्तरणका माध्यमले सम्बन्धित सरकार समक्ष रकम पुर्याई सम्बन्धित सरकारको सभा तथा संसदबाट बजेट पारित गरेर मात्र कार्यक्रम तथा अख्तियारीको स्वरुप प्रदान गरी कार्य सम्पादन गरिन्छ । संविधान अनुसार वित्तीय समानीकरण अनुदान, सशर्त अनुदान, समपूरक अनुदान र विशेष अनुदान जस्ता ४ किसिमको अनुदान र राजस्व बाँडफाँटको माध्यमबाट समेत वित्तीय हस्तान्तरण हुने व्यवस्था रहेको छ ।
* यसरी अनुदान रकम हस्तान्तरण गर्दा संघीय सरकारको हकमा संघीय कानुन बमोजिम र प्रदेश सरकारको हकमा प्रदेश कानून बमोजिम गर्नु पर्ने हुन्छ ।

# २) समपूरक अनुदान भन्नाले केलाई जनाउँछ?

* पूर्वाधार विकास सम्बन्धी योजना कार्यान्वयन गर्न प्रदान गरिने अनुदान समपूरक अनुदान हो । यस्तो अनुदान नेपाल सरकारको हकमा संघीय सरकारले बनाएको कार्यविधि बमोजिम तथा कर्णाली प्रदेशको हकमा कर्णाली प्रदेश सरकारबाट जारी भएको कर्णाली प्रदेश समपूरक अनुदान कार्यविधि बमोजिम प्रदान गरिन्छ ।
* हालको कानुनी व्यवस्था अनुसार संघीय सरकारबाट प्रदान गरिने यस्तो अनुदानको हकमा प्रदेश तथा स्थानीय तहले योजनाको कूल लागतको ६० प्रतिशत व्यहोर्ने शर्तमा बाँकी ४० प्रतिशत नेपाल सरकारले उपलब्ध गराउँछ ।
* कर्णाली प्रदेश सरकारको हकमा भने योजनाको प्रकृति अनुसार योजनाको कूल लागत रकम मध्ये ३० प्रतिशतदेखि ७० प्रतिशतसम्म प्रदेश सरकारले र बाँकी अंश सम्बन्धित स्थानीय तहले व्यहोर्नु पर्ने हुन्छ ।

# ३) विशेष अनुदान भन्नाले केलाई जनाउँछ?

* पिछडिएको क्षेत्र, वर्ग, समुदाय, जातजातिको उत्थान तथा सशक्तीकरणको लागि सञ्चालन गरिने शिक्षा, स्वास्थ्य, खानेपानी तथा सरसफाई लगायत सामाजिक विकासका काम तथा वातावरण संरक्षण गर्ने, सामाजिक साँस्कृतिक विकृति विसङ्गतिको अन्त्य गर्ने लगायतको सामाजिक परिचालनको क्षेत्रमा प्रदान गरिने अनुदान विशेष अनुदान हो ।
* यस किसिमको अनुदान संघीय सरकारको हकमा स्वीकृत योजनाको कूल लागतको शत प्रतिशत रकम प्रदेश र स्थानीय तहलाई र प्रदेश सरकारको हकमा पनि स्वीकृत योजनाको कूल लागतको शत प्रतिशत रकम स्थानीय तहलाई प्रदान गर्ने व्यवस्था रहेको छ ।

# ४) स्थानीय तहलाई कुन कुन क्षेत्रमा समपूरक अनुदान प्रदान गर्न सकिन्छ?

संघ तथा प्रदेश सरकारले स्थानीय तहलाई निम्न लिखित पूर्वाधारजन्य योजनाको लागि समपूरक अनुदान प्रदान गर्न सक्नेछः

* स्थानीय सडक, ग्रामीण सडक, कृषि सडक जस्ता पूर्वाधारसँग सम्बन्धित योजना,
* उत्पादन वृद्धिमा सहयोग पुर्याउने स्थानीय स्तरमा सञ्चालन गरिने सिंचाई सम्बन्धी योजना,
* स्थानीय तटबन्ध, नदी नियन्त्रण तथा पहिरो नियन्त्रण सम्बन्धी योजना,
* स्थानीय तहबाट कार्यान्वयन हुने विद्युत उत्पादन तथा प्रसारण एवं वैकल्पिक उर्जा सम्बन्धी योजना,
* स्थानीय तहबाट सञ्चालन गरिने पुल तथा झोलुङ्गे पुल सम्बन्धी योजना,
* खानेपानी आयोजना सम्बन्धी स्थानीय पूर्वाधार,
* स्थानीय तहमा रहेका सरकारी विद्यालय, सामुदायिक भवन, सभा गृह तथा अन्य सार्वजनिक भवन निर्माणमा टेवा पुग्ने योजना,
* कृषि तथा पशुपालन, कृषि उत्पादन व्यवस्थापन, पशु स्वास्थ्य, सहकारीमा आधारित जनताको आय आर्जनमा उल्लेख्य योगदान पुग्ने पूर्वाधार विकास सम्बन्धी योजना,
* जनस्वास्थ्यसँग प्रत्यक्ष सरोकार रहेका अस्पताल निर्माण एवं अत्यावश्यक पूर्वाधार विकास सम्बन्धी योजना,
* सूचना प्रविधि तथा खेलकुद क्षेत्रका पूर्वाधार विकास सम्बन्धी योजना,
* ग्रामीण क्षेत्रमा एकिकृत बस्ती विकास, बैकल्पिक उर्जा तथा सहरी विकास सम्बन्धी योजना,
* स्थानीय बजार व्यवस्थापन, वातावरण संरक्षण, जैविक विविधता, फोहरमैला व्यवस्थापन र ढल निकास सम्बन्धी योजना,
* स्थानीय तहले उपयुक्त ठानेका पूर्वाधार सम्बन्धी विकास आयोजना तथा परियोजनाहरु ।

# ५) स्थानीय तहलाई कुन कुन क्षेत्रमा विशेष अनुदान प्रदान गर्न सकिन्छ?

संघ तथा प्रदेश सरकारले स्थानीय तहलाई निम्न लिखित सामाजिक क्षेत्र विकासका योजनाको लागि विशेष अनुदान प्रदान गर्न सक्नेछः

* साक्षरता प्रतिशत कम भएका तथा राष्ट्रिय औषत भन्दा ज्यादै न्यून भएका क्षेत्रको शैक्षिक विकासका योजना,
* हेल्थ पोष्ट नभएका, आधारभूत स्वास्थ्य सेवाबाट बञ्चित रहेका समुदाय, कुपोषणको अवस्था भएका, बाल तथा मातृ मृत्युदर अधिक भएका क्षेत्रका स्वास्थ्य सेवा सम्वन्धी योजना,
* खानेपानी सेवाबाट बञ्चित रहेका क्षेत्र र समुदायहरुको लागि खानेपानी सुविधा उपलव्ध गराउने योजना,
* अल्पसंख्यक र पिछडिएको समुदायको संरक्षण, उत्थान र विकासका लागि सञ्चालन गरिने योजना,
* खाद्यान्न उत्पादनबाट ६ महिना सम्म पनि नपुग हुने क्षेत्रमा उत्पादन अभिबृद्धि गर्ने मल, विउ तथा कृषि उपकरण उपलव्ध गराउन संचालन गरिने उत्पादन अभिवृद्धि तथा वितरण योजना,
* विपदको कारणबाट विस्थापित व्यक्तिहरुको पुनर्उत्थानको लागि शिक्षा, स्वास्थ्य, खानेपानी जस्ता आधारभूत सेवा प्रदान गर्न सञ्चालन गरिने योजना,
* राष्ट्रिय औसत भन्दा विकासमा अति पछि परेका स्थानीय तहको सन्तुलित विकासको लागि सञ्चालन गरिने सामाजिक विकासका योजना,

# ६) स्थानीय तहले कर्णाली प्रदेश सरकारसँग समपूरक र विशेष अनुदान माग गर्ने विधि र तरिकाहरु के के हुन्?

* संघीय सरकार, प्रदेश सरकार र स्थानीय तहबाट सञ्चालन हुने र कार्यान्वयनको चरणमा रहेका योजनासँग दोहोरो नपर्ने गरी आगामी आर्थिक वर्षको हकमा कर्णाली प्रदेश समपूरक अनुदान तथा विशेष अनुदान सम्बन्धी कार्यविधि, २०७५ को अनुसूची १ बमोजिमको ढाँचामा चालु आर्थिक वर्षको फाल्गुण मसान्त भित्र माग गरिसक्नु पर्नेछ भने यस चालु आर्थिक वर्षको हकमा पौष मसान्तभित्र माग गरिसक्ने र माघ मसान्तभित्र छनौट गरिसक्नु पर्नेछ ।
* समपूरक अनुदानको हकमा योजना कार्यक्रमको प्रकृति हेरी कर्णाली प्रदेश समपूरक अनुदान कार्यविधि २०७५ को अनुसूची ३ बमोजिमको लागत सहभागिता सुनिश्चित हुने सम्बन्धित स्थानीय तहको कार्यपालिकाको निर्णय प्रति समावेश गर्नु पर्नेछ ।

# ७) स्थानीय तहले कर्णाली प्रदेश सरकारसँग समपूरक र विशेष अनुदानका लागि प्रस्ताव पेश गर्दा कुन कुन कागजात संलग्न गर्नुपर्छ?

* समपूरक अनुदानको हकमा अनुसूची १ बमोजिमको ढाँचामा पेश गरिने प्रस्तावका साथ निम्न बमोजिमका कागजातहरु संलग्न गर्नु पर्नेछः
* योजनाको पूर्व/सम्भाव्यता अध्ययन प्रतिवेदन,
* योजनाको ड्रइङ, डिजाइन, स्पेसिफिकेसन र लागत अनुमान सहितको विस्तृत विवरण,
* अनुदान माग गर्ने गरी स्थानीय तहको कार्यपालिकाबाट भएको निर्णयको प्रतिलिपि,
* योजनाबाट प्राप्त हुने मापनयोग्य प्रतिफल वा लाभको अनुमानित विवरण,
* प्रचलित कानून बमोजिम योजनाको प्रारम्भिक वातावरणीय परीक्षण वा वातावरणीय प्रभाव मूल्याङ्कन प्रतिवेदन,
* मन्त्रालयले तोकेका अन्य विवरण कागजातहरु ।
* विशेष अनुदानको हकमा अनुसूची १ बमोजिमको ढाँचामा पेश गरिने प्रस्तावका साथ निम्न बमोजिमका कागजातहरु संलग्न गर्नु पर्नेछः
	+ योजनाको सम्भाव्यता अध्ययन (फिजिबिलिटी स्टडी) प्रतिवेदन,
	+ योजनाको ड्रइङ, डिजाइन, स्पेसिफिकेशन (आवश्यक पर्ने अवस्थामा) सहितको विस्तृत विवरण,
	+ स्थानीय तहबाट विशेष अनुदान प्रस्ताव गर्ने सम्बन्धमा भएको निर्णयको प्रतिलिपि ।
	+ योजनाको कूल लागत खुल्ने कागजातको प्रतिलिपि ।

# ८) कर्णाली प्रदेश सरकारबाट समपूरक र विशेष अनुदान प्रदान गर्ने योजना छनौटका आधारहरु के के हुन्?

* स्थानीय तहको आफ्नै स्रोतबाट एवं समानीकरण, सशर्त र समपूरक अनुदानबाट सञ्चालित योजना र विगतमा सम्पन्न भएका योजनासँग दोहोरो नपर्ने गरी छनौट गर्ने।
* आवश्यकता, औचित्यता, लाभान्वित जनसंख्या, जनताको आय स्तर वृद्धि, आधारभूत आवश्यकता परिपूर्ति, गरिबी कम गर्न सहयोग पुग्ने, रोजगारी सिर्जनामा मद्दत पुग्ने र स्थानीय सीप, साधन र स्रोतको अधिकतम उपयोग हुने योजना छनौट गर्ने।
* छनौट भएका योजनाका लागि स्रोत नपुग भएमा स्थानीय तहले राजस्व बाँडफाँड र वित्तीय समानीकरण अनुदान वापत प्राप्त रकमबाट पनि उक्त योजनामा लगानी गर्न सक्ने ।

# ९) योजना छनौट गर्दा कुन कुन पक्षको विश्लेषण गरिन्छ?

* आवश्यकता र औचित्यता,
* सम्पन्न गर्न लाग्ने समय र लागत अनुमान विवरण,
* लाभान्वित हुने वर्ग, क्षेत्र, समुदाय र कूल जनसंख्याको अनुपात,
* सम्पन्न भए पछि प्राप्त हुने सम्भाव्य मापनयोग्य प्रतिफलको विवरण,
* प्रदेश सरकारले समय समयमा तोकेका अन्य विवरणहरु ।

# १०) कस्तो कस्तो योजना तथा कार्यक्रममा समपूरक र विशेष अनुदान प्रदान गरिदैन?

* राजनीतिक दल विशेष तथा धार्मिक उद्देश्य पुरा हुने प्रकृतिका योजना,
* तलब भत्ता, मसलन्द लगायतका साधारण खर्च तथा ऋण भुक्तानीका योजना,
* व्यक्तिगत तथा पारिवारिक रुपमा मात्र फाइदा पुग्ने प्रकृतिका योजना,
* राष्ट्रिय एकता, धार्मिक, सांस्कृतिक तथा सामाजिक सदभावमा खलल् पुग्ने प्रकृतिका योजना,
* वातावरण संरक्षणमा प्रतिकूल प्रभाव पार्ने खालको योजना,
* स्थानीय तहका योजना एवं अन्य अनुदान तथा स्रोतबाट सञ्चालनमा रहेका आयोजनामा दोहोरो पर्ने खालका योजना,
* उपभोक्ता समिति मार्फत सञ्चालन गरिने योजना ।
* संघीय सरकारको हकमा १ करोड भन्दा घटीका योजना तथा कर्णाली प्रदेश सरकारको हकमा समपूरक अनुदान भए रु ४० लाख भन्दा घटीका योजना र विशेष अनुदान भए रु २० लाख भन्दा कमका योजना ।

# ११) समपूरक र विशेष अनुदान रकम भुक्तानीका शर्तहरु के के हुन्?

नेपाल सरकारको हकमा योजना सञ्चालन गर्नेले आफ्नै स्रोतबाट भुक्तानी गरिसकेपछि शोधभर्नाका माध्यमले अनुदान प्राप्त हुन्छ । कर्णाली प्रदेश सरकारको हकमा निम्नानुसार सोझै भुक्तानीका विधिबाट अनुदान रकम प्रदान गर्ने व्यवस्था रहेको छः

* तीन किस्तामा विभाजन गरी प्रथम, द्वितीय र तृतीय चौमासिकमा भुक्तानी हुने,
* प्रथम किस्ता रकम योजना तथा कार्यक्रम सञ्चालन गर्न प्रक्रिया पुगी सम्झौता गरिसकेपछि मन्त्रालयले प्रदेश लेखा नियन्त्रक कार्यालय मार्फत हस्तान्तरण गर्ने,
* दोस्रो किस्ता प्रथम किस्ताको भौतिक तथा वित्तीय प्रगति प्रतिवेदन, दोस्रो र तेस्रो किस्ता काम हुने प्रत्याभूति भएपछि हस्तान्तरण हुने,
* आयोजना सम्पन्न हुने वर्षको हकमा अन्तिम किस्ता हस्तान्तरण गर्दा कार्य सम्पन्न प्रतिवेदन पेश गरेपछि हस्तान्तरण हुने ।
* लक्षित उद्देश्य अनुरुप सञ्चालन हुन नसकेमा आगामी आर्थिक वर्षहरुमा प्रदान गरिने अन्य अनुदान रकमबाट कट्टा गरिने ।
* अनुदान रकम खर्च हुन नसकेमा मन्त्रालयको स्वीकृति लिई सो रकम सम्बन्धित स्थानीय तहको सञ्चित कोषमा दाखिला गरी योजना तथा कार्यक्रमको अवधि भित्र अर्को आर्थिक वर्षमा खर्च गर्न सकिने ।

# १२) अनुदान रकम खर्च गर्ने विधि र प्रक्रिया के के छन्?

* जुन योजनाको लागि प्रदान भएको हो सोही योजनामा अनुदान समावेश गरेर खर्च गर्नु पर्नेछ ।
* बजेट तथा कार्यक्रममा समावेश गरेर मात्र खर्च गर्नु पर्नेछ ।
* सार्वजनिक खरिद ऐन तथा नियमावली अनुसार खरिद प्रक्रिया पूरा गरेर मात्र खर्च गर्नु पर्नेछ ।
* तोकिएको समयावधि भित्र योजना सम्पन्न गर्नु पर्नेछ ।
* आयोजनाको कार्य प्रगति पेश भएपछि सोका आधारमा चौमासिक रुपमा अनुदान रकम हस्तान्तरण गरिनेछ ।
* विशेष अनुदानबाट प्राप्त रकमको समयमै आन्तरिक र अन्तिम लेखा परीक्षण गराउने दायित्व योजना कार्यान्वयन गर्ने निकायको हुनेछ ।

# १२) अनुदानबाट सञ्चालित आयोजना तोकिएको समयावधि भित्र सम्पन्न नभएमा के हुन्छ?

* सम्पन्न नभएमा बाँकी कार्यको लागि अनुदान रकम नदिइने ।

# १३) योजना कार्यान्वयन गर्दा ध्यान दिनुपर्ने कुराहरु के के हुन्?

* प्रभावकारी आन्तरिक नियन्त्रण प्रणालीमा जोड दिनु पर्ने ।
* ठेक्का प्रकृया पारदर्शी र प्रतिस्पर्धात्मक रुपमा गर्नको लागि सम्भव भए सम्म ई-विडिङबाट गर्नु पर्ने तर साठी लाख रुपैयाँ भन्दा बढी रकमको योजनाको हकमा अनिवार्य रुपमा ई बिडिङबाट गर्नु पर्नेछ ।
* बील भुक्तानी गर्दा सम्बन्धित व्यक्ति तथा संस्थाको खातामा जम्मा हुने गरी बैङ्किङ प्रणालीको प्रयोग गर्नुपर्ने
* सम्पन्न कामको नतिजा तथा उपलब्धि सार्वजनिक गर्ने, नागरिक समाज एवं लाभान्वित वर्ग र समुदायको अनिवार्य संलग्नतामा सामाजिक परीक्षण समेत गर्नु पर्ने ।
* योजना सञ्चालनको क्रममा कामको गुणस्तर मापन गर्ने संयन्त्र बलियो बनाउनु पर्ने
* सम्पन्न भएको एक वर्षको अवधिमा गुणस्तरमा ह्रास आएको खण्डमा मन्त्रालयले छानविन गरी आवश्यक सुझाव दिन सक्ने ।
* योजना सम्पन्न भए पश्चात सम्झौतामा तोकिएको उपलब्धि हासिल नभएसम्म उक्त योजना तथा कार्यक्रम सम्बन्धित निर्माण व्यवसायी वा आपूर्तिकर्ता वा सञ्चालनकर्ताले नै पुनः सञ्चालन गर्नुपर्ने र अतिरिक्त रकम प्रदान नगरिने व्यहोरा सम्झौताको शर्तमा अनिवार्य रुपमा तोकिनु पर्ने ।
* सम्झौतामा उल्लिखित शर्तहरु बमोजिमका कार्यहरु सम्पन्न नगरेमा कामको जिम्मा लिनेलाई कालोसूचीमा राखी पुनः यस्ता योजना सञ्चालनमा तीन वर्षसम्म सहभागी हुन नपाउने गरी सम्बन्धित सबैको जानकारीका लागि सूचना सार्वजनिक गरी मन्त्रालयमा लेखी पठाउनु पर्ने ।

# १४) कर्णाली प्रदेश सरकारले प्रदान गर्ने समपूरक र विशेष अनुदानका योजनाको अनुगमन सम्बन्धी व्यवस्था के कस्तो रहेको छ?

* स्थानीय तहले कम्तिमा मासिक रुपमा अनुगमन गर्नु पर्नेछ र सो को प्रतिवेदन मन्त्रालय समक्ष समेत पेश गर्नु पर्नेछ ।
* स्थानीय तहले सञ्चालन गरेका योजनाहरुको कार्य मितव्ययी, प्रभावकारी, उपलब्धिमूलक र पारदर्शी किसिमले तोकिएको समय सीमा भित्र भए नभएको सम्बन्धमा आवश्यकता अनुसार मन्त्रालयले अनुगमन गर्न सक्नेछ । यस कार्यका लागि आवश्यकता अनुसार सम्बन्धित जिल्ला समन्वय समितिको सहयोग लिन सक्नेछ ।

# १५) प्रगति प्रतिवेदन गर्नुपर्ने प्रावधान कस्तो रहेको छ?

* स्थानीय तहले आफ्नो क्षेत्रमा सञ्चालित योजना तथा कार्यक्रमहरुको अनुगमन तथा प्रगति प्रतिवेदन कार्यविधिमा उल्लिखित अनुसूची बमोजिम तोकिएको ढाँचामा चौमासिक रुपमा आर्थिक मामिला तथा योजना मन्त्रालय समक्ष पेश गर्नु पर्नेछ ।

# १६) कस्तो कस्तो अवस्थामा विशेष अनुदान रोक्का हुन सक्छ?

* योजनाहरुको अनुगमन वा प्रतिवेदन नगरेमा,
* तोकिएको समय भित्र कार्य सम्पन्न नगरेमा,
* सम्पन्न भएको कार्यको गुणस्तर राम्रो नभएमा ।

# १७) कुन अवस्थामा रोक्का राखेको रकम फुकुवा हुन सक्छ?

* मन्त्रालयले माग गरेको अवधि भित्र अवश्यक विवरणहरु पेश गरेमा,
* मन्त्रालयले तोकेको समयमा कार्य सम्पन्न गरेमा,
* कामको गुणस्तरमा आवश्यक सुधार गर्ने प्रत्याभूति दिएमा ।